Bendelid tronk toe vir 7-jarige se skietdoodArgieffoto (Foto: imgkid.com) ŉ Bendelid wat ŉ sewejarige seuntjie op die Kaapse vlakte tydens ŉ bendeskietery doodgeskiet het, is vandeesweek in die Wes-Kaapse hooggeregshof gevonnis. Tasliem Bianchi (33) het ŉ pleitooreenkoms met die staat aangegaan waarvolgens hy skuldig bevind is aan sewe aanklagte, onder meer moord, twee aanklagte van poging tot moord, en onwettige besit van ŉ vuurwapen en ammunisie. Hy is altesaam 55 jaar tronkstraf vir die aanklagte opgelê. Die tragiese voorval het op 3 September 2017 gebeur toe die sewejarige Ezra Daniels buite sy ouerhuis in Parkwood saam met ŉ maatjie gespeel het. ŉ Wit VW Golf het verbygery en die insittendes het losgebrand op ŉ lid van ŉ ander bende. Ezra is raakgeskiet en het in die straat gesterf. Bianchi is later as die skieter geïdentifiseer en saam met vier ander verdagtes in hegtenis geneem. Sy saak is egter van sy medebeskuldigdes s’n geskei toe hy ingestem het tot ŉ pleitooreenkoms met die staat. Die ander vier beskuldigdes se verhoor sal môre begin.